**คำกล่าวหลังการแถลงงบประมาณ**

 พลเอก ประยุทธ์ จันทร์โอชา นายกรัฐมนตรี ตอบข้อซักถามสมาชิกสภานิติบัญญัติแห่งชาติ ในโอกาสแถลงต่อสภานิติบัญญัติแห่งชาติ เกี่ยวกับร่างพระราชบัญญัติงบประมาณรายจ่าย

ประจำปีงบประมาณ พ.ศ. 2561

**วันพฤหัสบดีที่ 8 มิถุนายน 2560ณ อาคารรัฐสภา ถนนอู่ทองใน กทม.**

**------------------**

**กราบเรียนท่านประธานสภานิติบัญญัติแห่งชาติ และท่านสมาชิกสภานิติบัญญัติแห่งชาติที่เคารพ**

ผมรับฟังทุกปัญหา เรื่องใดก็ตามที่ท่านสมาชิกฯ มีข้อสงสัย ผมจะตรวจด้วยตนเอง ทุกเรื่องรับมา และฟังความเห็น 2 ทาง ทั้งฝ่ายของรัฐบาลและฝ่ายสมาชิกฯ ซึ่งผมจะสอบสวนเรื่องนี้ให้ หรือส่ง ป.ป.ช.ไปก็ได้ เรื่องต่อไปที่ผมอยากให้ทุกคนฟังสิ่งดี ๆ สิ่งที่เราพูดกันไปแล้ว เรื่องInternational Institute for Management Development หรือ IMD ประกาศการจัดอันดับขีดความสามารถในการแข่งขันของประเทศ ที่ผ่านมาเรารู้แต่เพียงว่าประเทศไทยมีอันดับขึ้นมาอยู่ที่ 27 ในปีนี้จากอันดับที่ 28 ในปี 2559 บอกว่าขึ้นมาน้อยเหลือเกิน หนึ่งอันดับเท่านั้น แต่อย่าลืมว่าเราลองจากญี่ปุ่น 1 อันดับ แต่สูงกว่าเกาหลีที่อยู่อันดับที่ 29 นี่คือความแตกต่าง ซึ่งขอให้พิจารณาดูในรายละเอียดด้วย สิ่งสำคัญคะแนนเพิ่มขึ้นประมาณจาก 75 ปีที่แล้วเป็น 80 อันนี้มีผู้ให้ข้อมูลจากภายนอกบอกถ้าเป็นนักเรียนก็น่าจะอยู่ห้องคิงส์แล้ว ถ้าดูตั้งแต่ปี 2557ถึงปีนี้ คะแนนเพิ่มมาถึง 15 คะแนน อะไรที่เป็นปัญหาก็ไปแก้กันไปสอบกันตรงนั้น อะไรที่ก้าวหน้าก็ภูมิใจไปด้วยกัน และแก้ปัญหากันต่อไปก็จะดีขึ้น เป็นห้องคิงส์ ห้องควีนอะไรก็ว่าไป เพิ่มอันดับทุกปี และเพิ่มสูงขึ้นกว่าค่าเฉลี่ยของทุกประเทศรวมกันจากทั้งหมด 63 ประเทศเฉลี่ยแล้วอันดับที่ 70 กว่าเท่านั้นเอง ของเราขึ้นมาอยู่อันดับ 80

 ในส่วนของการจัดอันดับขีดความสามารถในการแข่งขันของประเทศจาก World Competitiveness Center ของ International Institute for Management Development หรือ IMD ฮ่องกงเป็นอันดับ 1 สวิสเซอร์แลนด์เป็นอันดับ 2 สิงคโปร์เลื่อนขึ้นมาหนึ่งอันดับ เป็นอันดับที่ 3 สหรัฐอเมริกาตกลงหนึ่งอันดับไปอยู่อันดับ 4 เนเธอร์แลนด์อยู่อันดับ 5 เลื่อนขึ้นมา 3 อันดับ ประเทศที่สูงขึ้นมากที่สุดได้แก่ คาซัคสถาน ที่ผ่านมาเขาเป็นอย่างไร แล้ววันนี้พัฒนาอะไรบ้าง เหมืองแร่ แร่ทุกชนิดมีทั้งหมด พลังงานมีทั้งหมด เริ่มมีการลงทุนในปีนี้ เพราะฉะนั้นเขาเริ่มดำเนินการขจัดอุปสรรค์ต่าง ๆ ทั้งหมด ขึ้นมาถึง 15 อันดับ รองลงมาประเทศจีน เลื่อนขึ้นมา 7 อันดับ เป็นอันดับที่ 18 ในปีนี้ เพราะเขามีงบประมาณสูง ใช้งบประมาณทั้งการเงินการคลังลงไปด้วย

 รายละเอียดคะแนนจัดอันดับขีดความสามารถในการแข่งขันของประเทศ ในปี 2560 ไทยดีขึ้นทั้งโดยคะแนนและอันดับ โดยภาพรวมคะแนนปีนี้เพิ่มขึ้นเป็น 80 จาก 74 ในปี 2559 และมีอันดับเลื่อนขึ้นจาก 28 ในปี 2559 เป็น 27 ในปี 2560 เมื่อเปรียบเทียบกับ 5 ประเทศอาเซียนที่อยู่ในการจัดอันดับนี้ ได้แก่ สิงคโปร์ มาเลเซีย ไทย ฟิลิปปินส์ และอินโดนีเซีย ไทยอยู่ในอันดับที่ 3 รองจากสิงคโปร์และมาเลเซีย โดยไทย ฟิลิปปินส์และอินโดนีเซียมีอันดับดีขึ้น ขณะที่มาเลเซียมีอันดับลดลงจากอันอับที่ 19 เป็นอันดับที่ 24 ในปีนี้

 ในปี 2556 -2560 ไทยมีคะแนนสูงขึ้นมาโดยตลอดนับตั้งแต่ปี 2557 และเริ่มมีแนวโน้มสูงกว่าคะแนนเฉลี่ยของทุกประเทศที่ได้รับการจัดอันดับตั้งแต่ปี 2558 โดยปี 2560 ประเทศไทยมีคะแนน 80 ขณะที่คะแนนเฉลี่ยของ 63 ประเทศที่ได้รับการจัดอันดับเท่ากับ 77 แสดงให้เห็นว่าความพยายามของรัฐบาลและทุกภาคส่วนที่เกี่ยวข้องในการขับเคลื่อนการยกระดับขีดความสามารถในการแข่งขันของประเทศได้เริ่มส่งผล หากมีการเร่งดำเนินการขับเคลื่อนอย่างเป็นระบบและต่อเนื่อง เดินไปข้างหน้าและแก้ปัญหาด้วยก็ไปได้ดีและจะทำให้ประเทศไทยมีอันดับความสารถที่สูงขึ้น

 ในการจัดอันดับฯ ของ IMD มีการพิจารณา 4 ด้าน คือ สภาวะเศรษฐกิจ ประสิทธิภาพของภาครัฐ ประสิทธิภาพของภาคธุรกิจ และโครงสร้างพื้นฐาน โดยปัจจัยที่ไทยมีอันดับที่ดีที่สุดคือ สภาวะเศรษฐกิจ ซึ่งอยู่ในอันดับที่ 10 จาก 63 ประเทศ โดยมีอันดับดีขึ้น 3 อันดับ จากปี 2559 ขณะที่ปัจจัยด้านประสิทธิภาพของภาครัฐมีอันดับดีขึ้น 3 อันดับ ทำให้อยู่ในอันดับที่ 20 ในปีนี้ ส่วนปัจจัยด้านประสิทธิภาพของภาคธุรกิจและโครงสร้างพื้นฐานมีอันดับคงเดิมไม่เปลี่ยนแปลง โดยมีอันดับที่ 25 และ 49 ตามลำดับ

 ทั้งนี้ พิจารณาเป็นรายหมวด **ด้านสภาวะเศรษฐกิจ** มีปัจจัยย่อยที่มีอันดับดีขึ้น 3 ด้านได้แก่เศรษฐกิจภายในประเทศ ที่ขึ้นมาเป็นอันดับที่ 33 จากอันดับที่ 37 ในปี 2559 การค้าระหว่างประเทศ อยู่ในอันดับที่ 3 จากอันดับที่ 6 ในปี 2559 ราคาและค่าครองชีพ อันดับดีขึ้นมากจากอันดับที่ 45 เป็นอันดับที่ 28 ขณะที่ด้านการจ้างงาน ยังอยู่ในอันดับที่ดีมากคืออันดับที่ 3 เช่นเดียวกับปีก่อน

 เรื่องที่อันดับลดลงคือ การลงทุนระหว่างประเทศ จากอันดับที่ 28 ในปี 2559 เป็นอันดับที่ 37 ในปีนี้ จุดเด่นของประเทศไทยในหมวดนี้ยังคงเป็นด้านที่เกี่ยวกับการจ้างงาน รายได้จากการท่องเที่ยว และความมั่นคงของบัญชีเดินสะพัด ส่วนประเด็นที่ยังคงต้องพัฒนาต่อไปคือ รายได้ประชาชาติต่อหัวของประชาชนที่อยู่ในอันดับที่ 54 ด้านค่าครองชีพ ความเสี่ยงจากการย้ายฐานการผลิต และด้านการลงทุนทางตรงทั้งจากต่างประเทศและการออกไปลงทุนในต่างประเทศ

 **ด้านประสิทธิภาพของภาครัฐ** มีอันดับที่ดีขึ้นอย่างต่อเนื่องใน 3 ปีล่าสุด ปัจจัยย่อยมีอันดับที่ดีขึ้นอย่างมีนัยสำคัญได้แก่ กฎหมายด้านธุรกิจ ที่ดีขึ้นถึง 6 อันดับจากปี 2559 โดยขึ้นมาอยู่ในอันดับที่ 38 จากอันดับที่ 44 ในปีก่อนหน้า และกรอบการบริหารด้านสังคม ที่ขึ้นมาเป็นอันดับที่ 30 จาก 33 ในปีที่แล้ว นอกจากนี้ นโยบายภาษี นั้นยังคงได้อันดับที่สูงกว่าเดิมจากที่เคยสูงอยู่แล้ว โดยขึ้นมาอยู่ในอันดับ 4 ในปี 2560

 ทั้งนี้ เกือบครึ่งหนึ่งของประเด็นที่ใช้ในการจัดอันดับในหมวดนี้มาจากการสำรวจความคิดเห็นของผู้บริหารในภาคธุรกิจ ซึ่งส่วนใหญ่มีอันดับที่สูงขึ้น จึงสะท้อนให้เห็นว่ามาตรการต่าง ๆ ที่รัฐดำเนินการเช่น การแก้ไขกฎระเบียบและปรับปรุงขั้นตอนการดำเนินงานของหน่วยงานรัฐให้ความมีความสะดวกต่อการดำเนินธุรกิจ การให้สิทธิประโยชน์ด้านการลงทุน การปรับตัวของนโยบายภาครัฐ รวมถึงความคล่องตัวในการดำเนินนโยบาย ได้รับการยอมรับจากผู้ตอบแบบสำรวจ ส่วนประเด็นที่ยังต้องปรับปรุงในหมวดนี้ ได้แก่ ต้นทุนการปลดออกจากงาน กำแพงภาษี และระยะเวลาในการเริ่มต้นธุรกิจ

 เพราะฉะนั้นที่มีการกล่าวอ้างว่ารัฐบาลนี้ทำให้อันดับสูงขึ้นมาได้เพราะไปจ่ายเงินให้เขา มีเงินไปจ่ายเขาหรือ แล้วไปขอเขาให้อันดับดี ๆ ใครเขาจะให้ รัฐบาลนี้เอาทุกอย่างมาดูและทำทั้งหมด

 **ประสิทธิภาพของภาคธุรกิจ** มีปัจจัยย่อยที่อันดับดีขึ้น 2 ปัจจัย ได้แก่ ด้านการจัดการและด้านผลิตภาพและประสิทธิภาพ ในขณะที่ด้านตลาดแรงงาน และด้านการเงินมีอันดับที่ลดลง ส่วนด้านทัศนคติและค่านิยมมีอันดับคงเดิม ด้านการจัดการ ปรับตัวดีขึ้น 6 อันดับ โดยขึ้นมาอยู่ที่ 20 ในปีนี้ มีผลมาจากการดีขึ้นของตัวชี้วัดต่าง ๆ เช่น การคำนึงถึงความพึงพอใจของลูกค้า การเป็นผู้ประกอบการ และความน่าเชื่อถือของผู้จัดการ ส่วนด้านการผลิตภาพและประสิทธิภาพ ดีขึ้น 2 อันดับจากปีที่ผ่านมาโดยมาอยู่อันดับที่ 41 อันเป็นผลมากจากปรับตัวดีขึ้นของอัตราเพิ่มของผลิตภาพ ซึ่งอยู่ในอันดับ 3 จาก 63 ประเทศ แต่ยังคงเป็นประเด็นที่ประเทศไทยควรเร่งปรับปรุง เนื่องจากผลิตภาพของแรงงานทั้งในภาพรวมและในภาคเศรษฐกิจต่าง ๆ ยังคงอยู่ในอันดับต่ำ อาทิ ผลิตภาพในภาพรวม ที่อยู่ในอันดับที่ 58 จาก 63 ประเทศ

 ทั้งนี้ ผลที่ค่อนข้างต่ำต้องยอมรับเรื่องโครงสร้างพื้นฐานกายภาพซึ่งไม่ได้มีการทำใหม่เลย รัฐบาลนี้ 3 ปีที่ผ่านมาได้บอกไปหมดแล้วว่าทำอะไรไว้บ้างซึ่งน่าจะดีขึ้นในปีต่อไปนี้ ซึ่งปัจจัยด้านประสิทธิภาพของภาคธุรกิจและโครงสร้างพื้นฐานมีอันดับคงเดิมที่ 25 และ 49 ตามลำดับในปี 2560

 **โครงสร้างพื้นฐาน** ปัจจัยย่อย 2 ด้านที่อันดับดีขึ้น ได้แก่ โครงสร้างพื้นฐานทางเทคโนโลยี ที่ปรับตัวดีขึ้น 6 อันดับ และโครงสร้างพื้นฐานทั่วไป ที่ปรับตัวดีขึ้น 1 อันดับ

 ด้านโครงสร้างพื้นฐานทางเทคโนโลยี ประเทศไทยได้รับการจัดอันดับที่ 36 ดีขึ้น 6 อันดับ โดยตัวชี้วัดที่ส่งผลต่อการปรับตัวดีขึ้น ได้แก่ การมีเทคโนโลยีการสื่อสารที่ตอบสนอบภาคธุรกิจและความเชื่อมโยงต่าง ๆ ความเร็วอินเตอร์เน็ต การส่งออกสินค้าไฮเทค และการพัฒนาด้านเทคโนโลยีซึ่งเกิดจากความร่วมมือระหว่างเอกชนกับเอกชน และรัฐกับเอกชน PPP

 ด้านโครงสร้างพื้นฐานทั่วไปได้รับการจัดอันดับที่ 34 ปรับตัวดีขึ้น 1 อันดับ โดยมีตัวชี้วัดที่ปรับตัวดีขึ้นได้แก่ การเข้าถึงแหล่งน้ำ ที่ปรับตัวดีขึ้น 6 อันดับ การเข้าถึงสินค้าบริโภคพื้นฐาน ซึ่งมีอันดับดีขึ้น 3 อันดับ และคุณภาพของการขนส่งทางอากาศ อันดับดีขึ้น 3 อันดับ

 ผลการจัดอันดับด้านโครงสร้างพื้นฐานทางวิทยาศาสตร์ในภาพรวมยังอยู่ในระดับค่อนข้างต่ำ แต่ตัวชี้วัดย่อยเกี่ยวกับการลงทุนด้านการวิจัยและพัฒนาและบุคลากรด้านวิจัยมีอันดับดีขึ้นในทุกประเด็น โดยเฉพาะอย่างยิ่งเรื่องการลงทุนด้านการวิจัยและพัฒนาของภาคเอกชนที่มีมูลค่าเพิ่มขึ้นอย่างมีนัยสำคัญ ทำให้ตัวชี้วัดในเชิงมูลค่าปรับตัวดีขึ้นถึง 4 อันดับ และสัดส่วนค่าใช้จ่ายด้าน R&D ภาคธุรกิจ ต่อ GDP (Business expenditure on R&D (%))ปรับตัวดีขึ้นถึง 10 อันดับ ความสามารถในการสร้างนวัตกรรมของประเทศปรับตัวดีขึ้นถึง 9 อันดับจากปีก่อนหน้า ทั้งนี้ ประเด็นที่ต้องให้ความสำคัญเพิ่มขึ้นเป็นอย่างมากคือด้านที่เกี่ยวข้องกับการจดสิทธิบัตร ทั้งจำนวนการขอจดสิทธิบัตร และจำนวนสิทธิบัตรที่ได้รับการจดและสิทธิบัตรที่มีผลบังคับใช้ ต้องปรับเรื่ององค์กร เรื่องกฎหมายทำให้ได้โดยเร็ว

 ด้านโครงสร้างพื้นฐานด้านสาธารณสุขและสิ่งแวดล้อม และการศึกษา หลายคนบอกแย่ ซึ่งก็แย่จริง ๆแต่ไม่ได้เลวร้ายจนแก้ไขได้ เราต้องให้กำลังใจ จะมาจับผิดจับถูกกันอยู่อย่างนี้ไปไม่ได้หมด ปัญหาทุกปัญหาผมรู้หมดรู้ว่าคือปัญหา ถ้าทุจริตสอบมา ใช่หรือไม่ใช่ ไม่รู้ ต้องฟังทั้งสองข้าง เรื่องที่ต้องเร่งพัฒนาเป็นอย่างมาก โดยยังอยู่ในอันดับต่ำทั้งสองหมวด ประเด็นสำคัญที่ต้องปรับปรุงในด้านสาธารณสุขและสิ่งแวดล้อมได้แก่ การเพิ่มจำนวนบุคลากรทางการแพทย์ต่อประชากร และการประหยัดพลังงาน ในขณะที่ด้านการศึกษา ต้องเร่งพัฒนาความสามารถทางภาษาอังกฤษของบุคลากร รวมทั้ง ความสามารถทางวิชาการโดยเฉพาะด้านคณิตศาสตร์ และการปรับปรุงอัตราส่วนของครูต่อนักเรียนในระดับมัธยมศึกษา เป็นต้น

 ผลการจัดอันดับความสามารถในการแข่งขันของประเทศในปีนี้สะท้อนให้เห็นพื้นฐานของประเทศไทยเศรษฐกิจที่แข็งแกร่ง และแสดงให้เห็นถึงความมุ่งมั่นทุกภาคส่วน ช่วยกันภาครัฐ ภาคเอกชน ประชาชน ประชารัฐ ยกขีดความสารถเป็นผลสำเร็จได้ระยะแรก รัฐบาลนี้เอามาทำทุกอัน

นอกจากนี้ มีการประเมินอีกจำนวน เรื่องของการศึกษาการประเมินผลของ PISAที่ผ่านมาเราต้องไปปรับวิธีการสอน บอกว่ามีเรื่องอัตนัย ปรนัย ผมถามว่าเด็กวันนี้เขียนตอบเป็นหรือไม่ ไม่เป็น วงกลมตลอด บางทีก็เดาเอา มีถูกผิดบ้าง แล้วได้คะแนนออกมา จบบ้างอะไรบ้าง เพราะฉะนั้นวันนี้ได้เพิ่มมาตรการในเรื่องของการสอบอัตนัยเขียนคำตอบในช่วงที่ลดเวลาเรียนเพิ่มเวลารู้ เหมือนกับทหารเขามี สทท. สทบ. สทป. ในช่วงที่ก่อนการสอบภาคจะได้ไม่เป็นภาระกับครู วันนี้ต้องเร่งทั้งหมด เรื่องการเขียนเรียงความ การย่อความ การสรุป การพูด การบรรยาย ไม่ได้เรื่องทั้งหมด มีแต่พูดขัดแย้งกันไปกันมาแต่ไม่รู้ว่าจะทำอย่างไร วันนี้ต้องไปเขียนให้ได้ เพราะฉะนั้นสิ่งที่ผมพูดวันนี้ต้องการให้ทุกคนดูในสิ่งที่ดี สิ่งที่ไม่ดีสามารถแก้ได้ จะทุจริต จะไปถึงตรงไหนว่ามา

สิ่งที่สำคัญอีกประการหนึ่งผมสอบถามไปว่าทำไมถึงช้า ไม่ได้ขึ้นทะเบียน ทะเบียนเกษตรก็ไม่ขึ้น แล้วทำไมไม่ขึ้นก็ต้องไปถามใครที่เกี่ยวข้องตรงนี้ให้เขามาขึ้นทะเบียนเกษตรกร ไม่ขึ้น ให้ขึ้นทะเบียนคนรายได้น้อย ไม่ขึ้น พอมีเงินให้ขึ้น คนจนมากขึ้นจริงหรือไม่ ไปดูตรงนี้ด้วย

SMEs จำนวน 2,900,000 ราย จดทะเบียนเข้ามา 600,000 ราย วันนี้ขึ้นมา 1,000,000 ราย เพราะกลัวภาษี ถามว่าเกิดอะไรขึ้น ต้องเอาปัญหาเหล่านี้มาแก้ ที่รัฐบาลทำกำลังแก้ทุกอันซึ่งต้องช่วยกันเป็นไปตามขั้นตอน Road Map อย่านำมาตีกันทั้งหมด เรื่องการวิจัยพัฒนา การผลิต จำหน่าย การใช้งาน ผลิตคนนักวิจัยSTEM มีหมด โครงการ แผนงาน งบประมาณใส่ไปหมดแล้ว อยู่ที่การปฏิบัติ วันนี้ที่ผมพูดอยู่คือนโยบาย แล้วจะแปลงนโยบายสู่การปฏิบัติได้อย่างไร ก็แปลงไปสู่การทำแผนจัดใส่งบประมาณของกระทรวงของหน่วยงาน หน่วยงานก็ไปบริหารจัดการ เพราะฉะนั้นที่พูดมาทั้งหมดคือการบริหารจัดการที่ท่านห่วงใย ผมก็รับไว้ทั้งหมดจะดำเนินการให้

เรื่องของกระทรวงวิทยาศาสตร์เราได้รับงบประมาณไปถึง 6,600 ล้านบาท ภายใต้การบูรณาการวิจัย จะ 1% หรือไม่ 1% ผมไม่รู้ แต่ต้องทำให้ได้ภายใต้แผนการบูรณาการวิจัยและนวัตกรรมวงเงิน 17,000 กว่าล้านบาท มากขึ้นกว่าเดิม แต่จะให้วิจัยอะไร จะสร้างรถถังได้หรือไม่ จะวิจัยอะไรก่อน วิจัยอะไรหลัง จะผลิตอุตสาหกรรมของประเทศอะไร จะผลิตกระสุนก่อนได้หรือไม่ ผลิตอิเล็กทรอนิกส์ก่อนได้หรือไม่ ชิ้นส่วนวงจรก่อนได้หรือไม่ เหล่านี้ต้องเดินไปตามสเต็ปของเขา ให้เงินไปมากก็ไปใช้อย่างอื่นหมด ผมถามว่าเครื่องบินน้ำกี่ปีมาแล้ว ผมเอามาขับเคลื่อน เครื่องบินน้ำระบบ UAV ผลิตอยู่นั้นลำเดิม วันนี้บอกยุบลำให้หมดแล้วเอามาทำต่อกันให้สามารถบินไปแล้วบินกลับมาได้ ไม่ใช่บินไปแล้วหายไปเลย ต้องนำของเดิมมาต่อยอด ปัญหาอยู่ตรงไหนแก้ให้เขา

วันนี้ผลิตรถถังจะไปสู้ใครเขาได้ ค่อย ๆ เดินไป ทำอย่างไรจะถ่ายทอดเทคโนโลยีให้ได้ บางอย่างจำเป็นต้องซื้อก็ต้องซื้อ ผลิตเองไม่ได้ก็ต้องซื้อ อันไหนผลิตได้ก็ใช้ ได้สั่งการไปแล้วให้ใช้งบประมาณของรัฐบาล ของหน่วยราชการจัดซื้อของในประเทศ 30% ที่ไม่ซื้อมีเรื่อง ซื้อยา วัคซีน ตั้งโรงงานผลิตยา แล้วตั้งโรงานผลิตยาได้ง่ายหรือไม่ ยาผลิตได้ง่ายหรือไม่ ต้องทดสอบอีกกี่ปี ที่ผ่านมาได้มีการติดตามเรื่องเหล่านี้หรือไม่ นี่คือสิ่งที่รัฐบาลปัจจุบันคิดและดำเนินการถึงมีงบประมาณออกมาอย่างนี้ เพราะฉะนั้นต่อไปปีหน้าจะต้องซื้อของในประเทศ 30% ของงบประมาณรัฐ ไม่ว่าจะเป็นเครื่องจักร อุปกรณ์เครื่องมือทางการเกษตร ขยะ การบริหารจัดการขยะ มีหมด มาโชว์ให้ผมดู 3 ปีแล้วซื้อมาตั้งแต่ปีแรก ปีที่ 2 และปีที่ 3 ซื้อมาได้บ้าง ปีนี้ต้องปลดล็อคให้หมดทุกกระทรวง ไม่รู้จะค้นคว้ามาทำไม ถ้าไม่ซื้อ ถ้าวิจัยแล้วขึ้นหิ้งเอาไปทิ้งให้หมด อันไหนที่ต่อยอดได้เอาไปทำ บูรณาการให้ได้ทั้งงบประมาณและวิธีการ

เรื่องกรุงเทพมหานครค้างชำระหนี้การบริการเขากำลังดำเนินการ ผมสั่งการไปแล้วเมื่อวันที่ 6 มิถุนายน 2560 ให้ดำเนินการแล้วเสร็จภายใน 3 เดือน ส่วนราชการติดหนี้สาธารณูปโภคพื้นฐาน 4,000 กว่าล้านบาท ต้องไปปรับแก้ จ่ายให้หมดภายใน 3 เดือน ทวงกันมานานแล้วก็ไม่ได้สักที รัฐบาลนี้จะทำให้ ตรงนี้รายได้งบประมาณหายไปอีกแล้ว ไปแก้ปัญหาเดิมใช้หนี้ของเก่าอยู่แบบนี้ ซ่อมของเดิมที่ไม่ได้เรื่อง ถึงไม่มีงบประมาณที่จะไปลงทุนมากอย่างที่ท่านต้องการ ถ้าจะเอางบลงทุนมากต้องไปลดค่าใช้จ่ายอย่างอื่นลงไปอีก งบประมาณใช้จ่ายประจำ งบประมาณรัฐสวัสดิการ รถไฟ รถเมล์ สาธารณสุขพื้นฐาน การศึกษา แล้วลดได้หรือไม่

เพราะฉะนั้นต้องหารายได้มาเพิ่มขึ้น การลงทุนไม่ใช่แค่ EEC แต่มีเขตเศรษฐกิจพิเศษ มีพื้นที่ให้เขามาลงทุน 28 จังหวัด บีโอไอเขาก็ทำ แต่ปรากฏว่าไม่ลงทุนเพราะไม่คุ้มค่า เราก็ค่อย ๆ พัฒนาไป แต่ทำไม EEC จังหวัดระยอง ชลบุรี และจันทบุรี เพราะมีศักยภาพอยู่แล้วต้องเร่งดำเนินการไปก่อน ตรงนี้เกิดพอมีรายได้กลับมาก็นำรายได้ไปถมตรงอื่น ต้องเริ่มแบบนี้ ถ้าไปทำทุกจังหวัด ทุกอำเภอ ทุกตำบล ทำไม่ได้ ไปหาศักยภาพให้เจอก่อน

งบประมาณดูแลผู้สูงอายุหลักประกันสุขภาพก็ได้หลักไว้ชัดเจน ภาวะพึ่งพิง 1,100 กว่าล้านบาท ซึ่งไม่ได้รวมในค่าใช้จ่ายรายหัว รัฐบาลให้ความสำคัญกับผู้สูงอายุ ตั้งงบประมาณไว้ 1,218 ล้านบาท ในแผนงานบูรณาการสร้างความเสมอภาค เพื่อรองรับสังคมผู้สูงอายุ ซึ่งกำหนดไว้ 9 แผนงานด้วยกัน เป้าหมายเพิ่มขึ้น วางไว้ตั้งแต่ 2560-2561 เพิ่มขึ้น 2 แสนกว่าคนให้ได้ ทั้งเตรียมความพร้อมรองรับสังคมผู้สูงอายุ ทุนหมุนเวียนผู้สูงอายุ ค่าบริการสาธารณสุขสำหรับผู้สูงอายุที่มีภาวะพักพิง ทั้งหมดคือการดูแลผู้สูงอายุ ปี 2561 ตั้งไว้ 260 ล้านบาท ปี 2560 ตั้งไว้ 246 ล้านบาท ปี 2559 ตั้งไว้ 240 ล้านบาท ต้องไปดูว่าจะลดรายจ่ายเขาอย่างไร เอาเงินมาดูแลเรื่องยา เรื่องอะไรต่าง ๆ อย่างไรก็ไปผลิตยาเอง ซื้อเอง การใช้เครื่องมือต่าง ๆ ไปด้วยกันได้ ค่ารักษาพยาบาล ค่าบริหารจัดการโรงพยาบาล ค่าประกันสุขภาพ งบประมาณของกระทรวงสาธารณสุข (สธ.) งบประมาณของสำนักงานหลักประกันสุขภาพแห่งชาติ (สปสช.) ถ้าแตกเบี้ยกระจายกันอยู่แบบนี้ กองทุนจำนวนมาก แล้วตั้งขึ้นตั้งแต่สมัยใด ยุบได้หรือไม่วันนี้ ถ้ายุบท่านสั่งยุบให้ผม เพราะตั้งมาด้วยคะแนนเสียง วันนี้ทุกคนมีเครือข่ายหมดนั้นคือปัญหาที่ผมเจออยู่ เรื่องนี้พูดให้ฟังเป็นตัวอย่าง

การบูรณการส่งเสริมการกระจายอำนาจให้แก่องค์กรปกครองส่วนท้องถิ่นก็ตั้งให้ ไม่พอก็มาอีก ตั้งเพิ่มขึ้น จนกระทั่งไม่คิดจะเก็บรายได้เอง ไม่คิดจะสร้างรายได้ของพื้นที่ตัวเอง เก็บภาษีได้ไม่ทั่วถึง ไม่พยายามเก็บ พรรคพวก ทั้งหมดคือการเสียภาษีก็รู้อยู่ การทำบัญชี สองบัญชี สามบัญชีไล่บี้อยู่ทุกอัน ถ้าตรวจสอบพบ ตรวจสอบย้อนหลัง5 ปี ถึงจัดเก็บได้มากขึ้น ยังไม่ได้ 100% ต้องไปไล่กันต่อ ภาษี VAT จะทำอย่างไร ติดเครื่องที่

เครื่องจ่ายได้หรือไม่ เครื่องรับเงินได้หรือไม่ ขึ้นบัญชีได้หรือไม่ที่สามารถจะตรวจสอบภาษี VAT ได้ ต้องไปดูตรงนั้น ถ้าภาษีเก็บไม่ได้ก็ทำอะไรไม่ได้ทั้งหมด ที่ขอกันมาก็ทำให้ไม่ได้เพราะไม่มีเงิน เพราะฉะนั้นต้องไปสร้างความเข้มแข็งให้เขาเสียภาษีได้ ประชาชน 14 ล้านคน เสียภาษีไม่ได้ เพราะมีรายได้ต่ำกว่า 100,000 บาท ทำอย่างไรถึงจะให้เขามีรายได้ 300,000 บาท ที่พร้อมจะเสียภาษีได้ ต้องไปดูเรื่องการหาเงินใส่ให้เขา ถามว่าใส่ได้หรือไม่ จากรายได้คนละ 30,000 บาท ใส่ให้ 100,000 บาท แล้วต้องใส่ให้รายละเท่าไร คิดให้ครบทั้งระบบ ต้องไปสร้างความเข้มแข็งให้เขาให้ได้ด้วย ถึงจะมีงบประมาณหลายอย่างกระจายลงไป เพื่อจะลดปัญหาความยากจน ลดความเหลื่อมล้ำ สร้างการเจริญเติบโตจากภายใน ไปทำเกษตรแปลงใหญ่ ไม่ใช่อุดหนุนราคากันอยู่ตลอด วันหน้ากลับมาอีกหรือไม่ ผมไม่แน่ใจ ถ้าผมอยู่ไม่ให้อยู่แล้ว

 หลักประกันสุขภาพพูดไปแล้ว เสริมสร้างศักยภาพคน บุคลากรภาครัฐ วันนี้บอกคนไม่พอ บริการแพทย์ไม่พอ จะพอได้อย่างไร เพราะฉะนั้นผมจึงบอกให้ไปดูสัดส่วนเอกชนมีเท่าไร ของรัฐมีเท่าไร ทหารเท่าไร ตำรวจเท่าไร นี่คือหมอ ไม่ว่าจะอยู่ตรงไหนก็คือหมอ คือพยาบาล พอจบออกมาแล้วก็ไปทำงานข้างนอกไปทำงานเอกชนแรงจูงใจมากกว่า จะบรรจุทางนี้งบประมาณไม่พอ บรรจุปีหนึ่งได้ไม่กี่คน ถ้าตั้งบรรจุทั้งหมดต้องวางแผนการบรรจุเป็นปี ๆวันนี้ดูเรื่องแพทย์ เรื่องพยาบาล มี 7 วิชาชีพ ขอขยายอีกทำอย่างไร และประท้วงหยุดอีกแล้ว ลูกจ้าง พนักงานราชการที่เป็นมากี่ปีก็อยากเป็นข้าราชการ แล้วตามมาด้วยสิทธิประโยชน์ซึ่งต้องให้เขา แต่ให้ตอนนี้ไม่ได้ต้องวางระยะเวลาว่าจะให้เขาได้เมื่อไร หลายอย่างเป็นกติกา เป็นกฎหมาย การขึ้นทะเบียนข้าราชการเป็นกฎหมาย ปีนี้ขึ้นไม่ได้ ปีหน้าปีต่อไปขึ้นได้หรือไม่ก็ต้องขึ้น ไม่ใช่มาให้ข้าราชการจนกระทั่งไม่มีเงินไปดูแลเกษตรกร คนละเรื่องกัน

 เรื่องการประเมินรายได้ จะมีผลกำไรเท่าไร มีเงินตอบแทนมาเท่าไร ได้เฉพาะรถไฟ ถนน มอเตอร์เวย์ที่เก็บเงินได้ ตรงนี้ประเมินล่วงหน้า 10 ปี 20 ปี อยู่ในรายได้การลงทุน แต่ถ้าลงทุนอย่างอื่นประเมินอย่างนี้ไม่ได้ ต้องประเมินภาษี รายได้จากการท่องเที่ยว รายได้จากขนส่ง โลจิสติกส์ จะกลับมาตรงนั้น สร้างธุรกิจต่อเนื่อง ชุมชนมีรายได้จากการท่องเที่ยวเท่าไร การสัญจรไปมาเท่าไหร่ไปประเมินตรงนั้น ไม่ใช่หนึ่งบวกหนึ่งเป็นสอง ไม่ใช่ หนึ่งบวกหนึ่งอาจจะเป็นสิบเป็นเก้าก็ได้ แต่เป็นธุรกิจต่อเนื่อง ขอให้เข้าใจตรงนี้ด้วยว่ารัฐบาลมองทุกประเด็น

 เรื่องการใช้จ่ายงบประมาณประชาชนได้รับประโยชน์อย่างไร มองประโยชน์และมองประชาชน เขามองกันตรงไหน ไม่ได้มองตรงไหน มองที่สตางค์เข้ากระเป๋าเท่าไหร่ เดือนนี้จะได้หรือไม่ ผมถาม ที่ผ่านมาเป็นอย่างไร วงจรธุรกิจข้างล่างเป็นอย่างไร ในชุมชน ในกรุงเทพอะไรต่าง ๆ เงินจะเข้ามาอยู่ในนั้นอีก ธุรกิจสีเทาเท่าไหร่กี่หมื่นล้าน เงินทุจริตเท่าไหร่ติดทุกอย่างหมด แล้วคนจนหรือไม่อยู่ตรงนั้น วงจรตรงนั้นก็ต้องไปสร้างความเข้มแข็งตรงอื่น ไม่ใช่ไปรังแกคนจน เขามีรายได้ไม่เพียงพอ แล้วจะปล่อยไปอย่างนั้นต่อไปหรือ ทำให้ครบ ไม่ใช่อ้าง คสช. ให้จัดระเบียบ ให้กวาดล้างถนน คนจนเดือดร้อนไม่ใช่นะ ให้ทุกคนมีโอกาสที่จะเข้ามาสร้างคุณภาพ สร้างตลาด สร้างแบรนด์ขึ้น สร้าง Street Food ต่าง ๆ ทั้งหมด ที่ผ่านมามีปัญหาเพราะไม่เคยทำพอทำเสร็จอ้างนายกฯ สั่ง ผมว่าผมโดนด่าทั้งวันทุกเรื่องเลย การจัดระเบียบชายหาด แล้วท่านต้องการให้เป็นอย่างนั้นหรือ เราต้องช่วยกันสอน ให้คนมีอนาคตเป็นอย่างนั้น ทำผิดกฎหมายอย่างนั้นหรือการบุกรุกพื้นที่ การบุกรุกพื้นที่ป่า ขายข้าวโพด ปลูกข้าวโพด ท่านไปบอกเอื้อประโยชน์ว่าจะจัดซื้อเท่าไหร่ เขาซื้อไปเท่าไหร่ ที่เหลือขายตรงไหน กองอยู่เต็มบ้านเต็มเมืองอยู่

 การแก้ไขปัญหาความเดือดร้อน ให้จัดสรรงบประมาณ ผมจำได้ท่านเป็นผู้ว่าราชการจังหวัดเก่า คือรู้จักกันอยู่แล้ว วันนี้จัดสรรงบประมาณให้ผู้ว่าราชการจังหวัดทุกจังหวัดวงเงิน 30,319ล้านบาท เฉลี่ยประมาณจังหวัดละ 3.4 ล้านบาท ไปก่อน องค์กรปกครองจ่ายให้นายอำเภอทุกอำเภอ 965 ล้านบาทอำเภอละ 1.1 ล้านบาท อย่างน้อยก็มีเงินตรงนี้ ไม่ใช่คนละงบ เรื่องงบภัยพิบัติ งบอะไรคนละเรื่อง และวันนี้ก็มีงบกลุ่มจังหวัด งบจังหวัด 3,000 ล้านบาท ผู้ว่าราชการจังหวัดยังงงเลยว่าจะเอาไปใช้ทำอะไร ไม่เคยได้ใช้ ท่านบอกมอบให้เขา ก็ยังไม่พร้อม ในการที่จะทำโครงการเองทั้งหมด ทำไม่ได้ วันนี้เรามีคณะกรรมการ กนอ. กนจ. มีคณะกรรมการกลั่นกรองของมหาดไทยของรัฐบาลที่จะลงงบประมาณแสนกว่าล้านลงไปกลุ่มจังหวัด เขาบอกว่าไม่เคยได้ เห็นเม็ดเงินแล้วเขาตกใจ ทำโครงการไม่ทันอีก เพราะเจ้าหน้าที่เสมียนตราต่าง ๆ มีเท่าเดิมทำโครงการแสนกว่าแต่ก่อนเป็นหมื่นโครงการ วันนี้ทำแสนโครงการภายในสามเดือน เห็นใจเขาบ้างทำงานทั้งวันทั้งคืน เราทำทั้งสองทางใช่ไม่ใช่ก็ไปตรวจสอบได้

 กรมการพัฒนาชุมชน สร้างนั่น สร้างนี่ สร้างโอทอป วันนี้ขายต่างประเทศไปแล้วทั้งหมด 1.09 แสนล้านบาท ขายโอทอปในต่างประเทศ มีผู้ประกอบการ 40,000 กว่าราย 4,000 กว่ากลุ่ม ลงทะเบียนจำนวน 83,538 ราย ที่ผ่านมามีตัวเลขพวกนี้หรือไม่ ไม่มีหรอกครับ เริ่มจากไหน เริ่มจากตลาดคลองผดุงกรุงเกษม วันนี้ทุกคนมาขายมีรายได้ 1,000 กว่าล้านบาท ต่อปี ที่ผ่านมาทุก เดือน ๆ ทุกคนติดใจอยากมากันหมด เรื่อง ธ.ก.ส. ผมรับไปตรวจสอบให้ไม่มีใครผิดใครถูก คือถ้าพูดกันไปกันมาก็ที่ดีก็หายกันไปหมด ที่ไม่ดีก็ขึ้นมาแซงที่ไม่ดี แล้วที่ดี ๆ จะทำได้หรือไม่ ที่ดีพร้อมไหม ก็ต้องมี ธ.ก.ส. ต้องมีส่วนดีอยู่บ้างที่ไม่ดีไปหามาลงโทษ การที่ประชาชนไม่ดีขึ้นไม่หมดหนี้ทำอย่างไร ปลดหนี้ไม่ได้ ต้องสร้างความเข้มแข็งให้เขามีเงินมีรายได้ใหม่ที่เพียงพอ มีอาชีพเสริม มีรายได้เพิ่มเติม หนี้เก่าก็ผ่อนชำระไปเข้าโครงการประนอมหนี้ก็ว่าไป ต้องมีวิธีในการปฏิบัติ

 การใช้จ่ายงบประมาณ ต้องไปดูค่าใช้จ่ายว่าอยู่ตรงไหนบ้าง ผลสัมฤทธิ์เกิดขึ้นมากน้อยอย่างไร การคิด Incentive Cost อย่างไร คิดรายบุคคลไม่ได้หรอก บางทีต้องคิดเป็นกลุ่ม แต่รายได้ของกลุ่มธุรกิจหรือกลุ่มการประกอบการแต่ละกลุ่ม คนจนก็มีตั้งหลายกลุ่ม กลุ่มจนมาก จนน้อย จนที่สุด ภายในแต่ละกลุ่มแตกต่างในเรื่องการพัฒนาเสื้อตัวเดียวตัดไม่ได้ทั้งหมด คิดละเอียดขนาดนี้ยังไปได้แค่นี้เลยขึ้นบัญชีหาความรู้พัฒนาตนเองเพิ่มขีดความสามารถต้องทำไปด้วยกัน ส่วนภาครัฐก็ต้องมีการฝึกหาข้าราชการรุ่นใหม่ มีการอบรมแบบใหม่ มีการประเมินใหม่ ไม่ว่าเก่าก็ต้องประเมิน ใหม่ก็ต้องประเมิน และต้องการให้มีข้าราชการใหม่ที่มีวิสัยทัศน์ คิดให้ไกล คิดให้กว้าง ไม่ใช่บรรจุไปใหม่ให้ ไปเป็นเหมือนเดิม ไม่รู้จะอยู่ไปทำไม วันนี้มีวิธีการคัดกรองอย่างดี ปัญหาอยู่ที่ว่าหน่วยงาน กระทรวงจะเอาไปใช้เขาอย่างไร ผมก็บอกว่า เอาไปใช้ที่สำนักงานปลัดฯ ไม่อย่างนั้นก็เสียไปอีก เอางบประมาณนั้นไปอยู่ในงบการบูรณาการเป็นการหลบเอาอันนี้ไปไว้ตรงนั่น อยู่ตรงนี้หลบยิ่งกว่าอีก นำไปอยู่บูรณาการ เกิดเป็นพื้นที่หรือไม่ ใครรับผิดชอบตรงไหน แค่ผักตบยังมีอยู่บนฝั่งในน้ำ ในลำคลอง ในแม่น้ำ ในเขื่อน ต้องดูทั้งหมด ขยะก็มีต้องแบบนี้คิดแบบนี้ จะต้องใช้จ่ายงบประมาณให้คุ้มค่าทุกหน่วยงาน ขยะในชุมชนทำอย่างไร ผักตบในหมู่บ้านทำอย่างไร ในแหล่งน้ำหมู่บ้านทำอย่างไร พอน้ำท่วมก็ไหลออกมาข้างนอก แล้วเก็บกันไหวไหม ทุกคนเห็นว่าผักตบคือผักตบ เจ้าหน้าที่ก็เก็บไป ขยะชิ้นนี้เขาเก็บ ผมเดินไปยังเก็บขยะอยู่เลย ให้ทุกคนช่วยกันเก็บ ก็เป็นแบบอย่างที่ดี ถ้าบ่นก็ไม่ได้อะไรขึ้นมา ทุกปัญหาก็มีทางออก เริ่มจากความร่วมมือ ฟังเหตุฟังผลร่วมกันซึ่งกันและกัน และนำไปสู่กระบวนการที่ถูกต้องจัดลำดับความเร่งด่วน แบ่งแยกเป้าหมาย กำกับดูแลประเมินผล และคาดการณ์ผลผลิตไว้ล่วงหน้าว่า 1 ปีจะเกิดอะไร โครงการงบประมาณนี้มี 1 ปี 2 ปี มี 3 ปี 5 ปี 10 ปี มี 20 ปี ต้องเป็นแผนปฎิรูป แผ่นแม่บทในยุทธศาสตร์ชาติถนนควรมีหรือไม่ทั้งประเทศ

 ท้ายสุดใน 20 ปีข้างหน้าต้องวางอนาคตแบบนี้ประชาชนจะได้รู้ว่าจะปรับเปลี่ยนตัวอย่างไร ย้ายอย่างไร ประกอบอาชีพอย่างไรต้องมีแผนอนาคตให้เขา ถึงเรียกว่าแผนยุทธศาสตร์ชาติ แผนแม่บทถ้าทำเป็นปี ๆ อยู่แบบนี้ถ้าปีหน้ามาอยู่ในกรอบของแผนแม่บทในยุทธศาสตร์ชาติอนุมัติโครงการ เขาจะตรวจสอบทุจริตการตรวจสอบข้อมูลในพื้นที่ ถามกับใคร ถามให้ครบว่าเศรษฐกิจ ถามชาวนาเขาไม่รู้หรอก อย่าทำแบบโพล แบบเดียวแต่ถามทุกคน 50 คนเจอหน้าถาม 50 แล้วตอบได้หรือไม่ คำถามโพลคือใช่หรือไม่ เห็นด้วยหรือไม่เห็นด้วย ทำไมไม่สร้างความรู้การทำโพลว่าจะต้องอย่างไร อย่างนี้ใช่ไหมการทำโพลต้องเป็นแบบนี้ แบบที่ผมถามไป 4 ข้อ แล้วผมจะถามอีกต้องถามทั้งสองทาง ถามข้าราชการเขาก่อนว่าทำไมเป็นแบบนี้ ให้เขาชี้แจงมาไม่ใช่ไปถามชาวบ้าน ต้องฟังสองทางถามชาวบ้านอย่างเดียวไม่มีดี เพราะเขาไม่เพียงพอ เขายังไม่เข้าใจโทษเขาไม่ได้ เพราะเราไม่ได้สร้างรูปแบบนี้ไม่เคยมีรัฐมนตรีแบบไหนพูดแบบผมไม่มีใครพูดให้น่ารำคาญทุกวันศุกร์ แผนงบประมาณผู้ว่าราชการจังหวัดเล่าให้ผมฟังว่าเขาได้งบประมาณปีละ 300 ล้าน เขาหาได้เพียง 30 ล้านที่เหลือมีงบประมาณมีแผนหมดแล้วถึงสั่งเอาเข้าครม. แล้วผมถามว่าวันนี้เราทำอะไร เราอยู่เราทำให้ดีขึ้นหรือเปล่า ต้องใช้เวลาเดินหน้าตรงนี้ให้ไม่เกิดขึ้นด้วยกฎหมายพ.ร.บ งบประมาณที่คิดออกมาเพราะอย่างนี้

 อำนาจหน้าที่รัฐมนตรีคือเอาเข้าหรือไม่เอาเข้าถ้าโกงมาก ๆ ผมก็ไม่เอาเข้า ทำกฎหมายมาทำอย่างไร ก็มีกติกา ผมไม่ได้ล็อคใครถ้าทำสุจริตก็จบ ก็ขอให้มีข้อมูลทั้งสองทางไม่มีใครผิดใครถูกชาวบ้านเห็นใจเขา เขาไม่เข้าใจก็ต้องไปอธิบายให้เขาเข้าใจช่วยเขาอธิบายด้วยไม่ใช่จับผิดกันอย่างเดียว ต้องช่วยกันแก้ปัญหาถ้าผิดยอมรับรัฐบาลรับทุกเรื่อง ปัญหาเดิมมีเท่าไหร่ เดินหน้าไปเท่าไหร่ อะไรดีขึ้น อะไรแย่ลง อะไรยังไม่ทำก็เตือนกันไปมาฟังทั้งสองทางก็ดีขึ้น

 การแก้ปัญหาเรื่องป่า เรื่องที่ดิน ผมถามว่าคนนี้ต้องการที่ดิน ต้องการป่าถ้าเราตั้งเป้าไว้ 50 %40 ล้านไร่ ผมถามว่าถ้ามีป่าแต่ไม่มีที่ทำกินจะทำอย่างไร รัฐบาลก็คิดว่าที่บุกรุกอยู่แล้วจะทำอย่างไร จัดสรรที่ทำกินไม่เป็นสิทธิส่วนบุคคลคิดแบบนี้ ถึงเรียกว่าการทำงานแบบบูรณาการไม่ใช่เรื่องที่ดินก็กระทรวงเกษตรและสหกรณ์ไปทำมา กระทรวงทรัพยากรธรรมชาติและสิ่งแวดล้อมกฎหมายก็เต็มไปหมดจะรักษาป่า รักอุทยานให้เจ้าหน้าที่ทำกินทะเลาะกันเถียงกัน วันนี้ต้องการลงทุนพลังงานในพื้นที่ สปพ. ลงทุนมากี่ปีแล้ว และยกเลิกทั้งหมดจะทำได้หรือไม่ ใครเดือดร้อนต้องคิดแบบนี้ ผิดกฎหมายทั้งหมด คือทุกคนก็จะรายงานผลของตัวเอง เขาเรียกว่างาน Function กระทรวงเกษตรและสหกรณ์ก็โดนว่าทั้งปี กระทรวงทรัพยากรธรรมชาติและสิ่งแวดล้อมก็โดนทั้งคู่แผนที่คนละฉบับเดียวกัน แต่ไม่ตรงกันคนละมาตรตราก็มีทำแผนที่ One map ออกมาถึงเอา One Map ออกมาเทียบถึงออกมาทำแผนที่ดูตรงไหนที่ต่างกันจะทำอย่างไร บริหารจัดการอย่างไร จับคนติดคุกจับได้ทั้งประเทศ

 เรื่องลงทุนการลงทุนทั้งประเทศ ผมประกาศไปแล้ว ลงทุนคนเดียวไม่ได้ ใช้เงินมากลงทุนไม่ได้ เทคโนโลยีเราไม่ได้ซื้อเขามาแล้วทำสัญญาถ่ายเทคโนโลยีตั้งโรงงานผลิตกระสุนติดจรวดและวันหน้าค่อยผลิตรถถัง วันนี้ต้องไปพัฒนาตัวเองให้ดีขึ้นจนกว่าจะรับได้กฎหมายยังไม่มี กฎหมายยังรอพ.ร.บ. อยู่เลยผลิตแล้วจำหน่ายไม่ได้และให้ใช้ในหน่วยทหารเท่านั้น ไปไม่ได้ทั้งหมด ต้องแก้ทั้งขบวนการต้องมีวิสัยทัศน์ ทำรถถัง ทำปืนใหญ่ ทำเครื่องบินทำได้หรือไม่ ทำไม่ได้หมด

 ความจริงแล้วควรจะให้กระทรวงกลาโหมพัฒนาเรื่องการสร้างเรือดำน้ำจะได้ไม่ต้องซื้อเขา ใครจะกล้าดำลงไปยังไม่รู้เลยแต่ก็จำเป็น ต้องปลอดภัยต้องมั่นใจ ต้องเรียนรู้ฝึกต่าง ๆ ต้องมั่นใจ มีแต่คนอื่นที่ไม่รู้ว่าลงเรือดำน้ำไม่มั่นใจ เรื่องการเพิ่มขีดความสามารถในการลดเอกสารผมได้สั่งมาตั้งนานแล้วถ้ายังไม่เกิดขึ้น ต้องแก้ขับเคลื่อนให้ได้ ลดเอกสารกฎหมายว่าอย่างไร รับรองด้วยดิจิตอลได้หรือไม่ ที่ผ่านมากฎหมายมีหรือยังว่ารับรองได้เป็นกฎทางกฎหมาย ถึงเวลาวันหน้าบอกไม่ได้สั่งคอมพิวเตอร์สั่งมาทางคอมพิวเตอร์ไม่รับผิดชอบ ไปคิดกฎหมายแบบนี้ออกมาไม่ได้ลดเอกสารกฎหมายได้จริง ๆ วันนี้เราก็ใช้มากแล้ว จากเดิมใช้เพียงแค่พิมพ์หนังสืออย่างเดียว วันนี้หยิบโยงได้หมดแล้ว การเชื่อมโยงระบบการเชื่อมโยงข่าว การเชื่อมโยงทำงานการก้าวหน้าของรัฐบาลมาเป็นช่องลมกล่อง 6 โรงงาน 6 ยุทธศาสตร์ต้องใส่กล่องมาถึงผมทางคอมพิวเตอร์ ทางโทรศัพท์มือถือมีไลน์ต่าง ๆ เชื่อมหมดแล้วแต่ยังไม่ถึงประชาชนเข้าไปแก้กันตรงนั้น ตามปฏิบัติข้างล่าง

 งบลงทุนแปรผันกับที่ใช้เข้าไปช่วยเหลือประชาชนผู้มีรายได้น้อยรับสวัสดิการ ผู้สูงวัยนับว่ามากขึ้นในอนาคตต้องช่วยคิดว่าจะทำอย่างไรจะหางบประมาณที่ไหน ตรงไหนล้าสมัยไม่ดีก็ยุบเสนอมา ผมก็ให้มีการพิจารณาอยู่แล้ว แม้กระทั่งการพิจารณาเรื่องสหกรณ์ วันนี้สหกรณ์มี 8,000 กว่าแห่ง สหกรณ์ออมทรัพย์ 4,000 กว่าแห่งใช้เวลา 1,000 กว่าแห่ง ออกระเบียบย้ายกระทรวงนี้ไปอยู่กระทรวงการคลังยังไม่ไปเลย คิด พูด สั่งได้แต่ไปแล้วเดือดร้อนหรือไม่ คิดถึงผมบ้างตรงนี้ถึงเวลาพอเสร็จมาประท้วงรัฐบาลทหารก็ใช้กำลัง คสช. ก็ไปสิทธิมนุษยชนโดนอีกพอทำไม่ได้บอกฝ่ายความมั่นคงหมดน้ำยา ผมเหนื่อยใจ ที่ว่าเหนื่อยตรงนี้ เหนื่อยพูดกับสั่ง และแก้ปัญหาแต่ผมไม่เคยเหนื่อยกับงานอยู่แล้วคิดทุกวัน

 ประชารัฐแม่น้ำทั้ง 5 สาย ต้องช่วยกันทำงานไปกับผม รับทุกเรื่องไม่ได้โกธรใครเลย ผมฟังตลอด และผมไปอัดเทปวันศุกร์ผมต้องเปิดทีวีและอัดเทปไปด้วย ฟังแล้วพูดอะไรจะได้จำไว้ประทับใจหลาย ๆ คน เราต้องให้ความสำคัญหลาย ๆ คน เราต้องเข้าใจปัญหาเดิมหนี้สินรายได้ไม่เพียงพอเพิ่มขีดความสามารถในการลงทุนปรับปรุงสร้าง จะทำให้เกิดความมั่นคงยั่งยืนในอนาคต เราต้องยอมรับว่าวันนี้แค่นี้ยังเป็นปัญหา แล้ววันหน้าคนคลอดลูกอีกเท่าไหร่ คนสูงอายุแก่มากขึ้นอีกเท่าไหร่ ประชากรมากขึ้นอีกเท่าไรแล้วกลุ่มนี้จะทำอย่างไร สิทธิประโยชน์ต่าง ๆ เหล่านี้ รัฐสวัสดิการจะทำอย่างไร เพราะต้องวางแผนล่วงหน้า ยุทธศาสตร์ตรงนี้ ในการพัฒนาทรัพยากรมนุษย์และยุทธศาสตร์ชาติ 20 ปี จะทำอย่างไร

 เรื่องการบูรณาการ ไม่ใช่จะบูรณาการสร้างกระทรวงอย่างเดียว จะต้องเอาแผนเงินแผนงาน แผนคนมาใช้ร่วมกันได้ด้วยที่ผ่านมาถ้าจะเอารวมกันแล้วคนที่เสียงน้อยกว่าต้องตามส่วนใหญ่ไม่ใช่ ผมไม่ใช่แบบนั้น คือต้องใช้งบประมาณ เช่น การขุดบ่อบาดาล การพัฒนาบริหารจัดการน้ำมีกี่กระทรวง แล้วรวมกระทรวงใดกระทรวงหนึ่ง แบ่งหน้าที่กันไปบ่อบาดาลต้องแก้ขุดตรงไหน งบประมาณตรงไหนลงตรงนี้ ตรงไหนขาดแคลนน้ำก่อนลงตรงนี้ก่อน หมู่บ้านลงตรงไหนใครขุดบ่อบาดาล กักเก็บน้ำมีทั้งทหาร มีทั้งกระทรวงทรัพยากรธรรมชาติและสิ่งแวดล้อม (ทส.) มีทั้งกระทรวงเกษตรและสหกรณ์ต้องแบ่งกันทำก่อนที่จะทำได้มากที่สุด ใช้ทหารช่าง มีการตรวจสอบให้ ในเรื่องของโครงการต่าง ๆ ทำมาแล้วปีนี้ ทำปีหน้ามาอีกแล้วไม่ผ่าน ไม่ผ่านเพราะอะไรต้องทำมาใหม่ ไปทำให้เล็กลง ก็ติดอยู่ทั้งหมด แล้วทำไม่ได้ก็ดีแต่พูดผมไล่กลับมาหมดงบประมาณ การที่จะเปลี่ยนงบประมาณในกระทรวงถ้าไม่มีเหตุผล ผมไม่ให้ยืดถือแบบกองกลางทำอย่างอื่น ทำน้ำ ทำเกษตรที่มีความจำเป็นเร่งด่วนมากกว่า ไม่ใช่ต่างคนต่างทำ ต่างคนต่างคิดมาให้หมด แล้วผมไม่ให้แม้แต่การทำสัญญาเส้นทางรถไฟ เส้นทางต่าง ๆ ยังต้องแยกโครงการออกมา แยกสัญญาออกมาไม่ใช่ทำทั้งหมดปัญหาเดิมทั้งสิ้นถ้ารื้อก็เสียผลทางเศรษฐกิจการลงทุนใช้กฎหมายพิเศษก็ได้ เรื่องรถไฟไทย-จีน ให้ผ่าน ให้ดีถ้าไม่ได้ One Belt One Road จบทั้งหมดต้องคิดผลดีผลเสียด้วยถ้าเรามองว่าจะเสียเปรียบรถไปวิ่ง 2 ทาง วิ่งไปวิ่งมาและมาเชื่อมต่อไปยุโรป จีน ปากีสถาน ลาวสร้างแล้ว ลาวสร้างในประเทศไม่ได้เชื่อมกับใคร ถ้าไทยไม่สร้าง เขาก็ไม่สร้างแต่เขาสร้างไปแล้ว เขาถามผมเมื่อไหร่จะสร้างติดกันอยู่นี่แหละ วิศวกรรมสมาคมทุกคนทำได้หมด ไทยทำให้เขาแปลมาเสร็จต้องแยกแยะให้ออกอะไรทำเอง อันไหนให้เขาทำ กติกาสัญญาว่าอย่างไร ผมพูดหลายรอบแล้วทำไม่ได้สักที 3 ปี แล้ว รถไฟไทยจีนต้องทำให้เกิดในปีนี้ ถ้ารถไฟไม่เกิดคนทำก็ไม่เกิดอีกขอความร่วมมือจากทุกคน ต้องผ่าน คสช. อีกด้วย หลายเรื่องผมจะทุบตั้งแต่ปีนี้เพราะย้ายไม่รู้เท่าไหร่แล้ว ย้ายมี 2 อย่างคือ คนทุจริตกับไม่มีประสิทธิภาพไม่เพียงพอผมไม่ได้ว่าคนไม่ดีแต่ถ้าผิดคือไม่ดีถ้ายังไม่ผิดต้องไปสอบสวนให้ความเป็นธรรมกับเขาผมจะไปรังแกใครแล้วผมไม่อันตรายหรือไม่ ย้ายคนนั้น ยุบคนนี้ผมย้ายไปกี่คนแล้ววันหน้ามาดูแลผมด้วยแล้วกัน

 ทำอย่างไรเราจะบริหารควบคุมได้ใช้งบประมาณให้ถูกต้อง ไม่ทุจริตดีมานด์ซับพลาย วันนี้คำนึงถึงดีมานด์ตลอดเรื่องการปลูกพืชต้องปลูกที่คนอยากจะทาน ผลิตของที่คนอยากบริโภคไม่ใช่อยากปลูก ขายก็ทำกันไปรัฐบาลมารองรับซื้อเก็บไว้ได้ที่ไหนกัน ทุกอย่างดีมานด์ซับพลายหมด หลายอย่างเราอยู่ในแผนปฎิบัติและขับเคลื่อน วันนี้รัฐบาลทำหลายอย่าง รัฐบาลกำหนดนโยบายการไปสู่การปฎิบัติและที่คณะกรรมการขับเคลื่อน 6 คณะ มี ปยป. อะไรอีกมากมายไปหมดทำงานทุกคณะ ท่านรองรัฐมนตรีไม่ได้สบายเลยประชุม 50 คณะ คนเดียวและผมแบ่งมอบท่านรองนายกรัฐมนตรี วันนี้ท่านรองรัฐมนตรีหายไปหลายท่าน 10 กว่าท่านไปญี่ปุ่นไปชักจูงเขามาลงทุน EEC 28 บริษัทใหญ่เขาลงทุน สองหมื่นแปดพันล้านในปีนี้ ทะเลากันเข้าไปขายหน้าตัวเองไปเรื่อย ๆ เขาคงมาหรอกก็เหนื่อยไปหมด การลงทุนพื้นที่ทุกภาคไม่ใช่แค่ภาคเหมือนลงทุน 20 จังหวัดเพิ่มมาตรการ เพิ่มสิทธิประโยชน์ ไม่ไป จะไปอยู่ตรงนี้จังหวัดชลบุรี ไปอมตะฯ ไปกรุงเทพ สาธารณูภูมิฐานเรายังไม่พร้อม พร้อมตรงไหนเอาตรงนั้นก่อน ตรงนั้นค่อยตามไปตรงนี้ กำลังทำแผนการพัฒนาของคมนาคมอยู่ ผมเห็นใจข้าราชการ ผมเข้ามาแล้วผมเห็นใจข้าราชการ เพราะปัญหาซ้ำซ้อนและยาวนาน ผมก็ซ้ำซ้อนแต่ผมซ้ำซ้อนการบริหารราชการ เพราะผมรับผิดชอบถ้าปล่อยไว้ เขาก็ทำของเขาเหมือนเดิมที่เขาเคยทำมา เสนอมาแล้วรัฐบาลไม่เอา วันหน้าก็ไม่ต้องเสนอรอโครงการเขายื่นมาเลยเห็นใจข้าราชการเขาบ้าง เขามีชีวิตจิตใจเหมือนกัน เขาก็เสี่ยงอันตรายเหมือนกัน สิทธิประโยชน์ที่ให้ไป เราก็เทียบเคียงกับต่างประเทศ เทียบเคียงกับประเทศรอบบ้านเรา ดังนั้นเป็นสิ่งที่เราทำอยู่ทั้งหมด เรื่องกิจกรรมที่บูรณาการ เช่น การศึกษา IUU ICAO ประมง พลังงาน โครงสร้างพื้นฐาน ที่ดิน ป่า น้ำต้องบูรณาการทั้งหมด ทั้งการบังคับใช้กฎหมาย การสร้างวิธีการบริหารจัดการใหม่ การให้ประชาชนมีส่วนร่วมให้เขาได้รับประโยชน์ เขาเรียกว่าบูรณาการ เรื่องผังเมือง มหาวิทยาลัยต่าง ๆ ก็ว่ามา วันนี้สิ่งที่เป็นปัญหาคือผังเมืองใหม่ ที่ว่าจะทำให้ทันสมัย ทำให้ถูกต้อง ทำได้หรือไม่ คนไปอยู่เต็มทุกพื้นที่หรือยัง อันที่สองอันที่จะแก้ของเดิม แค่เจาะทางระบายน้ำยังไม่ได้เลย ย้ายบ้านเขาได้หรือไม่ ปล่อยไปถึงขนาดนั้น แค่คลองลาดพร้าวเท่าไหร่ ใช้เวลาเท่าไหร่ แฟลตดินแดงใช้เวลาเท่าไหร่ คือสิ่งที่เราทำทั้งหมด เขาร่วมมือถึงทำได้ ไม่ใช่บังคับได้อย่างเดียวกฎหมายอย่างเดียวใช้ทหารอย่างเดียวไม่ได้หรอกครับ ก็แตกแยกไปใหญ่โตทั้งหมด ขอให้เข้าใจที่ผมอธิบาย เพื่อให้เข้าใจ ไม่ได้มีอารมณ์อะไรทั้งสิ้น

 การทำงานขับเคลื่อนวันนี้ในทุกกระทรวงจะต้องมีคณะกรรมการขับเคลื่อนบูรณาการแผนเงิน แผนคน แผนงบประมาณ ประชุมร่วมกับสภาพัฒน์ฯ สำนักงบประมาณ กับสำนักงานคณะกรรมการกฤษฎีกา ในการที่จะทำโครงการต่าง ๆ มาให้ตรงกับนโยบายของรัฐบาล เพราะฉะนั้นทุกอย่างต้องกำหนดไว้ชัดเจนว่า อีก 20 ปี มีถนนอย่างไร มีน้ำอย่างไร มีอะไรขึ้นมาบ้างคนจะได้รู้ เพราะฉะนั้นจะต้องมี Road Map ไม่ใช่ Road Map เลือกตั้ง ๆ ก็เลือกตั้งไป Road Map ทำงาน จะต้องมีการใช้จ่ายงบประมาณรายปี งบประมาณราย 3 ปี 5 ปี 10 ปี จะเป็นอนาคตใหญ่ แล้วรัฐบาลหน้ามาไม่ทำก็ไปชี้แจง เอาเขาไปทำอะไรได้ ที่ว่า Thailand First ผมก็อยากจะ First เข้มแข็งพอหรือยัง ถ้าจะ First กับเขา

 ผมอยากจะพูดตั้งนานแล้ว Thailand First ผมใช้เรียกว่า ประเทศไทยจะเป็นมหาอำนาจ ทุกคนส่ายหัว อำนาจทางทหาร เมื่อวานนี้ไปจังหวัดจันทบุรีเราเป็นมหาอำนาจทางผลไม้คิดอย่างนี้ คิดที่เป็นไปได้ พออ้างมหาอำนาจเสร็จ ไม่มีใครคบด้วย ทำอย่างไร ผมถึงใช้คำว่า stronger together ใช้แทน Past one ใช้เปิดเส้นทางระหว่างประเทศ ต่อประเทศทวิภาคี และต่างฝ่ายไปเปิดพหุภาคีข้างนอก การเจรจาการค้า การลงทุนระหว่างประเทศเป็นแบบนี้ แยกกลุ่มประเทศ ไม่ใช่เดินไปจัด Road Show ไม่ใช่ไปเชิญเขามาคุย ไปเชิญเขามาประชุม

 วันนี้ก็ทั้งหมดขอบพระคุณที่ท่านให้ความห่วงใยข้อสังเกตมาทั้งหมดนั้นก็เป็นเรื่องที่ส่วนราชการจะต้องรับไปดำเนินการทั้งหมด ด้วยความเคารพด้วยการที่เราจะต้องร่วมมือกันในการเดินหน้าแม่น้ำ 5 สาย ไปให้ได้เพื่อวันข้างหน้าเพื่อไปสู่การเลือกตั้งที่เป็นประชาธิปไตยที่เป็นสากลและได้รัฐบาลที่ดี ก็ภาพรวมการเปลี่ยนแปลงผมพูดไปหมดแล้ว ความตั้งใจของรัฐบาลและก็แตกต่างการทำงานครั้งก่อน ๆ ที่ผ่านมา หลายท่านก็ให้กำลังใจผมว่าเห็นชอบ เห็นอยู่ผมก็รับแต่ของท่านมาจบหมดแล้ว ให้ตรงความต้องการของประชาชน เกิดประโยชน์สูงสุดต่อประเทศสูงสุด การปรับปรุงการจัดทำงบประมาณเปรียบเทียบปีก่อน ๆ ในหลายมิติ ชัดเจนเหมาะสมเกิดประโยชน์สูงสุด งบประมาณฟังก์ชั่น งบประมาณประจำปรับลดลง กระจายตรงบูรณาการ การชะลอ ยกเลิกโครงการ การยึดงบประมาณคืน ไตรมาส อันนี้ก็ต้องมาใช้ เรื่องนี้ผมเป็นคนจัดเองเรื่องงบประมาณ ผมไม่เคยเรียนรู้เรื่องงบประมาณมาก่อน ไม่เคยเป็นปลัดบัญชีมาก่อนด้วยซ้ำไป ผมว่าต้องเป็นแบบนี้เพราะว่าทำจนได้ ไม่มีใครกล้าสั่งทำแบบนี้ ไม่เช่นนั้นอีกฝ่ายใครก็แล้วแต่เขาก็ต่อต้านทุกอย่างล่ะครับ ผมอยากให้เป็นอย่างนี้เขาก็โยกนั้นไปได้เรื่อยเปื่อย ถ้าเราไม่เขียนตรงนี้ไว้ก็จะเป็นแบบเดิม อย่างที่ท่านเห็นอยู่แล้วมาพูดกันแบบเดิม ใช่ไหมครูหยุ่ย พี่เจต ออกมาพูดแบบนี้ต้องทำวันนี้ไง

 ผมชอบทุกอย่างที่ท่านเสนอมา พี่หญิงสืบเสนอประเด็นปัญหามากเหลือเกิน แต่อยู่ในประเด็นปัญหาของรัฐบาลอยู่แล้ว ขอให้สามารถขับเคลื่อนได้ชัดเจน อย่าเอาของเก่ามาตีของใหม่ ของใหม่ให้กำลังใจเขา ช่วยเขาแก้ไขปัญหา ช่วยเขาคิดหาวิธีการเหมาะสม ของเก่าผิดกฎหมายตรวจสอบมาองค์กรมากมายไปหมด ตรวจสอบมาให้ได้ ที่ผ่านมาได้ทำอะไรที่หรือไม่ วันนี้ทำให้เต็มที่ ผมก็โดนฟ้องอยู่กี่อันรู้ไหม ของศาลปกครอง ศาลรัฐธรรมนูญ ก็มีอยู่ 2 คนฟ้องอยู่นั่น ไม่รู้เรื่อง ผมไม่เคยไปปิดบังอยู่แล้ว ถือว่าเป็นการปฏิรูปงบประมาณปีนี้และปีหน้าต้องเข้มข้นกว่านี้ถ้ายังต้องทำอยู่

 สุดท้ายนี้ ในฐานะนายกรัฐมนตรีและหัวหน้าคณะรักษาความสงบแห่งชาติ ผมขอเรียนว่า ก่อนจะทำให้โลกสวยต้องทำให้อากาศปลอดโปร่งก่อนท้องฟ้าแจ่มใส ต้องรู้จักการให้ถึงจะเป็นผู้รับได้มากขึ้นไม่มีอะไรได้มาเปล่า ๆ ต้องลงทุนทั้งสิ้น ถ้าไม่ลงทุนไม่คิดเปลี่ยนแปลงการปฏิรูปสิ่งต่าง ๆ จะไม่เกิดขึ้น ผมหวังว่าท่านจะให้การสนับสนุน พรบ. ฉบับนี้ เพื่อเป็นแนวทางให้รัฐบาลในการใช้จ่ายงบประมาณของประเทศให้เกิดประโยชน์สูงสุดต่อไปขอบพระคุณครับ สวัสดีครับ

..............................

กลุ่มประชาสัมพันธ์และเผยแพร่ สำนักโฆษก